**Dôvodová správa**

**B. Osobitná časť**

**K § 1**

Podľa čl. 55 ods. 1 nariadenia Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007 (*Ú. v. ES L 347 20.12.2013*) môžu členské štáty s cieľom zlepšiť všeobecné podmienky výroby poľnohospodárskych výrobkov podľa prílohy I k Zmluve o fungovaní Európskej únie (ďalej len „ZFEÚ“) v platnom znení v sektore včelárskych výrobkov podľa čl. 1 ods. 2 písm. v) v nadväznosti na časť XXII prílohy I k nariadeniu (EÚ) č. 1308/2013 (ďalej len „včelárske výrobky“) a ich uvádzania na trh vypracovať vnútroštátne programy pre sektor včelárstva na obdobie troch rokov (ďalej len „včelársky program“), do ktorých môžu zahrnúť opatrenia uvedené v čl. 55 ods. 4 nariadenia (EÚ) č. 1308/2013 (ďalej len „programové opatrenia“). Na vykonávanie včelárskeho programu schváleného Európskou komisiou (ďalej len „Komisia“) Európska únia (ďalej len „EÚ“) poskytuje príspevok zodpovedajúci 50 % výdavkov, ktoré na jeho vykonávanie znáša členský štát. To znamená, že na vykonávanie programových opatrení zahrnutých do včelárskeho programu Slovenskej republiky (ďalej len „SR“) možno poskytovať finančnú pomoc z finančných prostriedkov EÚ a z výdavkov štátneho rozpočtu určených na spolufinancovanie spoločných programov Slovenskej republiky a Európskej únie (ďalej len „prostriedky štátneho rozpočtu“) v rámci spoločnej organizácie poľnohospodárskych trhov podľa čl. 40 ods. 1 ZFEÚ v platnom znení určenú na ich vykonávanie (ďalej len „pomoc“), pričom jedna časť pomoci sa poskytuje z príspevku EÚ podľa čl. 55 ods. 2 nariadenia (EÚ) č. 1308/2013 financovaného z výdavkov Európskeho poľnohospodárskeho záručného fondu (ďalej len „EPZF“) a druhá časť pomoci sa poskytuje z výdavkov štátneho rozpočtu na základe oprávnenia SR ako členského štátu EÚ poskytovať túto časť pomoci, ktoré vyplýva z jej vyňatia spod pôsobnosti čl. 107 a 108 ZFEÚ v platnom znení ustanovením čl. 55 ods. 4 nariadenia (EÚ) č. 1308/2013. Pomoc teda možno poskytnúť len na vykonávanie programových opatrení zahrnutých do včelárskeho programu, pričom SR má vo svojom včelárskom programe SR na obdobie včelárskych rokov podľa čl. 2 vykonávacieho nariadenia Komisie (EÚ) 2015/1368 zo 6. augusta 2015, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1308/2013, pokiaľ ide o pomoc v sektore včelárstva *(Ú. v. EÚ L 211, 8.8.2015)* (ďalej len „včelársky rok“) 2019 až 2022 (ďalej len „včelársky program SR“) zahrnuté programové opatrenia uvedené v čl. 55 ods. 4 písm. a) až f) nariadenia (EÚ) č. 1308/2013, ktorých popis je však prispôsobený plánovanému spôsobu ich vykonávania v SR (ďalej len „včelárske opatrenie“). § 1 navrhovaného nariadenia vlády Slovenskej republiky o poskytovaní pomoci v rámci spoločnej organizácie poľnohospodárskych trhov na vykonávanie opatrení zahrnutých do vnútroštátneho programu pre sektor včelárstva (ďalej len „navrhované nariadenie vlády SR“) ustanovuje, že navrhované nariadenie vlády SR upravuje práve poskytovanie pomoci na vykonávanie včelárskych opatrení, teda len na vykonávanie programových opatrení zahrnutých vo včelárskom programe SR.

**K § 2**

Na účely navrhovaného nariadenia vlády SR sú vymedzené niektoré základné pojmy, ktoré sú používané v ďalšom texte. Popri pojme včelárske opatrenie sa zavádza aj pojem „včelárske podopatrenie“, ktorým sa určité včelárske opatrenie vykonáva. Včelárske podopatrenia jednotlivých včelárskych opatrení sú uvedené v § 5 až 9 navrhovaného nariadenia vlády SR, pričom sú systematicky zaradené pod včelárskymi opatreniami, ktoré sú vykonávané práve vykonávaním týchto včelárskych podopatrení. Na účely navrhovaného nariadenia vlády SR sa pojem „včelársky rok“ vymedzuje ako včelársky rok, na vykonávanie včelárskeho opatrenia v ktorom sa žiada o poskytnutie pomoci. To znamená, že v navrhovanom nariadení vlády SR sa pojmom „včelársky rok“ vždy rozumie ten včelársky rok, v ktorom sa vykonávajú včelárske opatrenia, na vykonávanie ktorých sa žiada o poskytnutie pomoci (ďalej len „príslušný včelársky rok“).

Vymedzenie pojmu „včelár“ je naviazané na registráciu včiel medonosných v centrálnom registri hospodárskych zvierat (ďalej len „CRHZ“). Ako identifikačné údaje včiel medonosných sa totiž v CRHZ podľa § 2 ods. 1 písm. a) vyhlášky Ministerstva pôdohospodárstva a rozvoja vidieka Slovenskej republiky č. 285/2017 Z. z. o identifikácii a registrácii včelstiev vedú aj registračné čísla vlastníkov včelstiev, na ktorých je v CRHZ registrovaný určitý počet včelstiev včiel medonosných (ďalej len „včelstvo“). CRHZ ako informačný systém verejnej správy slúži na overenie, či sú na danú osobu nejaké včelstvá skutočne registrované, a teda či daná osoba je považovaná za včelára podľa navrhovaného vymedzenia pojmu. Súčasťou tohto vymedzenia je podmienka, že daná osoba je v CRHZ registrovaná v súlade s osobitnými predpismi, čiže v súlade s podmienkami registrácie ustanovenými všeobecne záväznými právnymi predpismi. Osoba registrovaná v CRHZ na základe nepravdivých údajov alebo v rozpore so všeobecne záväznými právnymi predpismi sa teda podľa navrhovaného vymedzenia za včelára nepovažuje.

Pod vymedzením pojmu „včelársky začiatočník“ rozumieme fyzickú osobu s  pobytom na území Slovenskej republiky združenú vo včelárskom združení, ktorá počas posledných piatich rokov, ktoré sa počíta ako päťročné obdobie pred začatím vzdelávania podľa § 5 ods. 1 písm. d) navrhovaného nariadenia vlády SR, ktoré daná fyzická osoba v príslušnom včelárskom roku úspešne ukončila. Je to však podmienené tým, že uvedené vzdelávanie musí byť ukončené do jedného roka od jeho začatia. Ak teda fyzická osoba uvedené vzdelávanie začne napríklad v októbri jedného včelárskeho roka, ale úspešne ho ukončí až v septembri nasledujúceho včelárskeho roka, tak bude v rámci tohto nasledujúceho včelárskeho roka stále považovaná za včelárskeho začiatočníka podľa § 2 písm. f) navrhovaného nariadenia vlády SR (ďalej len „včelársky začiatočník“), pokiaľ päť rokov pred začiatkom tohto vzdelávania (ktoré v tomto prípade začalo ešte v uplynulom včelárskom roku) na ňu v registri včelstiev nebolo registrované včelstvo a pokiaľ orgán verejnej moci Slovenskej republiky v týchto posledných piatich rokoch neposkytol pre ňu určený podiel pomoci na obstaranie včelstva alebo úľovej zostavy. Keďže sa teda týchto posledných päť rokov spätne posudzuje až od začiatku daného vzdelávania, táto fyzická osoba je podľa navrhovaného vymedzenia stále považovaná za včelárskeho začiatočníka, aj keď si obstarala včely, alebo ak sa zaregistrovala v CRHZ v priebehu uvedeného vzdelávania alebo po jeho úspešnom ukončení v príslušnom včelárskom roku. Takýto spôsob vymedzenia včelárskeho začiatočníka je obzvlášť dôležitý vzhľadom na včelárske podopatrenia podľa § 9 ods. 1 písm. f) a g) navrhovaného nariadenia vlády SR, v rámci ktorých možno poskytnúť pomoc na obstaranie nového včelstva alebo novej úľovej zostavy práve pre včelárskeho začiatočníka, ktorý bol podľa údajov v CRHZ, registrovaných v súlade s osobitnými predpismi, čiže v súlade s podmienkami registrácie ustanovenými všeobecne záväznými právnymi predpismi (ďalej len „údaje v CRHZ“), k 31. máju kalendárneho roka, v ktorom sa začína včelársky rok, združený vo včelárskom združení a ktorý v príslušnom včelárskom roku úspešne ukončil vzdelávanie v oblasti včelárstva v rámci vzdelávania podľa § 5 ods. 1 písm. d), v ktorom sa začal vzdelávať najskôr rok pred jeho ukončením.

Podobne ako v prípade navrhovaného vymedzenia pojmu včelár podľa § 2 písm. d) navrhovaného nariadenia vlády SR (ďalej len „včelár“), aj vymedzenie pojmu „včelárske združenie“ je naviazané na registráciu včiel medonosných v CRHZ. V CRHZ sa totiž podľa § 2 ods. 1 písm. f) vyhlášky č. 285/2017 Z. z. vedú aj údaje o počtoch vlastníkov včelstiev združených vo včelárskom združení. Aj v tomto prípade je súčasťou vymedzenia pojmu podmienka, že dané včelárske združenie je v CRHZ registrované v súlade s osobitnými predpismi. Včelárske združenie registrované v CRHZ na základe nepravdivých údajov alebo v rozpore so všeobecne záväznými právnymi predpismi sa teda podľa navrhovaného vymedzenia za včelárske združenie podľa § 2 písm. e) navrhovaného nariadenia vlády SR (ďalej len „včelárske združenie“) nepovažuje. Konkrétna právna forma včelárskeho združenia nie je na účely navrhovaného nariadenia vlády SR ustanovená, takže sa v praxi môže jednať o akúkoľvek právnickú osobu združujúcu včelárov.

Navrhované nariadenie vlády SR ustanovuje systém poskytovania pomoci na vykonávanie včelárskych opatrení včelárom, včelárskym začiatočníkom a včelárskym združeniam, v rámci ktorého bude Pôdohospodárska platobná agentúra (ďalej len „platobná agentúra“) poskytovať pomoc na vykonávanie včelárskych opatrení len včelárskym združeniam, ktoré podľa údajov v CRHZ k 31. máju kalendárneho roka, v ktorom sa začína príslušný včelársky rok, združovali viac ako 10 % všetkých včelárov, ktorí boli k tomuto dňu podľa údajov v CRHZ registrovaní, ak na týchto 10 % včelárov bolo k tomuto dňu podľa údajov v CRHZ v úhrne so včelstvami registrovanými k tomuto dňu podľa údajov v CRHZ na tieto včelárske združenia registrovaných viac ako 10 % celkového počtu včelstiev registrovaných k tomuto dňu podľa údajov v CRHZ (ďalej len „žiadateľ“). Splnenie podmienky spočívajúcej v zastrešovaní viac ako 10 % včelstiev registrovaných v CRHZ sa teda bude posudzovať na základe počtu včelstiev, ktoré boli k danému dátumu v súlade s osobitnými predpismi v CRHZ registrované nielen na spoločníkov alebo členov daného včelárskeho združenia, ktorých toto včelárske združenie podľa údajov v CRHZ k danému dátumu združovalo, ale aj na základe počtu včelstiev, ktoré boli podľa týchto údajov k danému dátumu v CRHZ registrované na toto včelárske združenie. V rámci tohto systému bude teda len žiadateľ účastníkom konania platobnej agentúry o poskytnutí pomoci na vykonávanie včelárskych opatrení, pričom žiadateľ ako združenie konečných prijímateľov tejto pomoci zabezpečí jej prerozdelenie medzi jednotlivých konečných prijímateľov tejto pomoci. Dôvodom takejto právnej úpravy je zabezpečenie hospodárnosti a rýchlosti konania platobnej agentúry vo veciach poskytovania pomoci na vykonávanie včelárskych opatrení. V SR totiž podľa CRHZ pôsobí viac ako 18 000 včelárov a z administratívneho hľadiska nie je možné viesť s každým z nich individuálne konanie o poskytnutí pomoci na vykonávanie včelárskych opatrení. Platobná agentúra síce v konaní o poskytnutí pomoci žiadateľovi na vykonávanie programových opatrení vo včelárskom roku v praxi kontroluje aj kópie jednotlivých dokladov o účtovných prípadoch, ktoré sa pri vykonávaní programových opatrení vo včelárskom roku uskutočnili medzi jednotlivými konečnými prijímateľmi pomoci a dodávateľmi tovarov, služieb alebo prác použitých na ich vykonávanie a taktiež zisťuje, či títo koneční prijímatelia pomoci nie sú platiteľmi dane z pridanej hodnoty (ďalej len „DPH“), čiže vo veciach poskytovania pomoci na vykonávanie programových opatrení platobná agentúra skutočne vykonáva dokazovanie vo vzťahu ku každému konečnému prijímateľovi tejto pomoci zvlášť, avšak z procesného hľadiska nemôže ku každému z týchto konečných prijímateľov pristupovať ako k samostatnému účastníkovi konania. To by totiž znamenalo nutnosť zabezpečiť individuálnu komunikáciu na účely konania podľa zákona č. 71/1967 Zb. o správnom konaní (správny poriadok) (ďalej len „správny poriadok“) v znení neskorších predpisov (ďalej len „správne konanie“) s každým z potenciálnych viac ako 18 000 včelárov a s ostatnými konečnými prijímateľmi pomoci, nutnosť zabezpečiť individuálne uplatňovanie ich procesných práv ako účastníkov jednotlivých správnych konaní a taktiež potrebu vydávať individuálne správne akty v príslušných správnych konaniach pre každého z nich. Každý z týchto individuálnych správnych aktov vo forme rozhodnutia by bol zároveň preskúmateľný s použitím zákonom predpokladaného opravného prostriedku, čo by celú administráciu poskytovania pomoci ešte skomplikovalo. Koneční prijímatelia pomoci na vykonávanie programových opatrení vo včelárskom roku sa teda na účely jej čerpania musia združiť do včelárskeho združenia, ktoré môže ako žiadateľ vystupovať vo vzťahu k platobnej agentúre. Ide vlastne o akéhosi „spoločného zástupcu“ týchto konečných prijímateľov pomoci, ktorými sa rozumejú alebo organizačné jednotky včelárskych združení, ktoré sú právnickými osobami (ďalej len „organizačná jednotka“), včelári, včelárski začiatočníci alebo združenia včelárov (ďalej len „konečný prijímateľ“) ktorý bude v rámci uplatňovania svojich požiadaviek o poskytnutie pomoci na vykonávanie včelárskeho opatrenia v príslušnom včelárskom roku zabezpečovať uplatňovanie individuálnych požiadaviek konečných prijímateľov podľa § 2 písm. i) navrhovaného nariadenia vlády SR (ďalej len „konečný prijímateľ“) o poskytnutie pomoci na vykonávanie tohto včelárskeho opatrenia. Podľa účinnej právnej úpravy môže byť žiadateľom len včelárske združenie, ktoré združuje viac ako 10 % včelárov, na ktorých je v CRHZ registrovaných viac ako 10 % včelstiev, čiže včelárske združenie zatupujúce viac ako desatinu včelárov SR s viac ako desatinou včelstiev, registrovaných v CRHZ. Navrhované nariadenie vlády SR toto kritérium ponecháva s tým, že sa má tento stav posudzovať k 31. máju kalendárneho roka, v ktorom sa začína príslušný včelársky rok, čiže k jednotnému dátumu a s tým, že sa do posudzovaného počtu včelstiev okrem počtu včelstiev registrovaných na včelárov združených v tomto včelárskom združení počíta aj počet včelstiev registrovaných priamo na toto včelárske združenie. Zároveň sa použiteľnosť údajov v CRHZ o počtoch včelárov a včelstiev a o členstve včelárov vo včelárskom združení na účely posúdenia, či je dané včelárske združenie žiadateľom, podmieňuje ich registráciou v CRHZ v súlade s osobitnými predpismi. Táto podmienka je obzvlášť dôležitá pre prípady, v ktorých by sa zistila chybná registrácia údajov vedených v CRHZ, z ktorých platobná agentúra vychádzala pri poskytovaní pomoci na vykonávanie včelárskych opatrení v príslušnom včelárskom roku alebo pri schvaľovaní jej poskytnutia. Takéto zistenie by totiž mohlo zakladať dôvod na obnovu daného konania a taktiež na dodatočné prehodnotenie pomoci, ktorá bola schválená alebo poskytnutá na základe nesprávnych údajov vedených v CRHZ.

K vymedzeniu konečného prijímateľa je potrebné uviesť, že vo vzťahu ku schválenému žiadateľovi je podľa § 2 písm. h) navrhovaného nariadenia vlády SR osobou, pre ktorú schválený žiadateľ zabezpečuje alebo pred skončením príslušného včelárskeho roka bude zabezpečovať uplatňovanie jeho požiadaviek o pomoc. Výraz „pred skončením včelárskeho roka zabezpečí“ v tomto prípade znamená, že za konečného prijímateľa sa podľa uvedeného vymedzenia považuje aj taký konečný prijímateľ, ktorý už včelárske opatrenie v príslušnom včelárskom roku vykonáva, ale ktorý ešte nie je schváleným žiadateľom zastrešený, resp. ktorý ešte nie je jeho spoločníkom, členom alebo zmluvným partnerom. Ak sa ním však stane pred skončením príslušného včelárskeho roka, podľa uvedeného vymedzenia je považovaný za konečného prijímateľa tohto schváleného žiadateľa na účely celého príslušného včelárskeho roka.

Na účely navrhovaného nariadenia vlády SR je včelárskym produktom poľnohospodársky výrobok uvedený v prílohe I k Zmluve o fungovaní Európskej únie v platnom znení v sektore včelárskych výrobkov podľa čl. 1 ods. 2 písm. v) v nadväznosti na časť XXII prílohy I k nariadeniu (EÚ) č. 1308/2013 (ďalej len „včelársky produkt“).

Oprávnenými nákladmi sa na účely navrhovaného nariadenia vlády SR rozumejú predovšetkým náklady oprávnene vynaložené na obstaranie tovarov, služieb alebo prác použitých na vykonávanie včelárskeho opatrenia, teda tie náklady, ktoré boli skutočne vynaložené na vykonávanie daného včelárskeho opatrenia. Oprávnenosť týchto nákladov podľa navrhovaného nariadenia vlády SR v konečnom dôsledku posudzuje platobná agentúra v konaní o poskytnutí pomoci na vykonávanie včelárskeho opatrenia v príslušnom včelárskom roku, ktorá rozhoduje, či schváleným žiadateľom podľa § 2 písm. h) navrhovaného nariadenia vlády SR (ďalej len „schválený žiadateľ“) deklarované náklady konečných prijímateľov možno skutočne považovať za náklady vynaložené na vykonávanie daného včelárskeho opatrenia a či bola pri ich vynaložení na daný účel zachovaná hospodárnosť, efektívnosť a účinnosť ich použitia podľa § 19 ods. 3 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení zákona č. 323/2007 Z. z. Náklady vynaložené na vykonávanie daného včelárskeho opatrenia v rozpore s § 19 ods. 3 zákona č. 523/2004 Z. z. v znení zákona č. 323/2007 Z. z. by totiž nebolo možné považovať za oprávnene vynaložené náklady. Súčasťou vymedzenia pojmu „oprávnené náklady“ podľa § 2 písm. k) navrhovaného nariadenia vlády SR (ďalej len „oprávnené náklady“) je podmienka, že oprávnene vynaložené náklady na vykonávanie včelárskeho opatrenia sú oprávnenými nákladmi len do výšky, v ktorej konečnému prijímateľovi, ktorý tieto náklady vynaložil, nevzniklo právo odpočítať DPH z tovarov, služieb alebo prác, na ktorých obstaranie tieto náklady vynaložil. Dôvodom takejto úpravy je samozrejme skutočnosť, že časť oprávnene vynaložených nákladov na obstaranie tovarov, služieb alebo prác použitých na vykonávanie včelárskeho opatrenia, ktorú má konečný prijímateľ právo odpočítať ako DPH podľa § 49 až 51 zákona č. 222/2004 Z. z. o dani z pridanej hodnoty v znení neskorších predpisov, samozrejme nie je súčasťou jeho konečných nákladov, pretože túto časť si môže konečný prijímateľ odpočítať od DPH, ktorú je povinný platiť. Posúdenie oprávnene vynaložených nákladov z hľadiska možnosti odpočítať si časť z nich ako DPH je samozrejme závislá od toho, či konečný prijímateľ je platiteľom DPH a ak ním je, v akom rozsahu môže DPH v danom prípade odpočítať.

**K § 3**

Ustanovuje sa, že žiadosť o schválenie poskytnutia pomoci na vykonávanie včelárskych opatrení v príslušnom včelárskom roku (ďalej len „žiadosť o schválenie“) možno podať len v ustanovenom období, ktorého začiatok bude určovať platobná agentúra v oznámení zverejnenom na jej webovom sídle. Na žiadosť o schválenie, podanú mimo tohto obdobia, sa nebude prihliadať ako na podanie podľa správneho poriadku v znení neskorších predpisov, čo bude mať za následok, že ak takto podaná žiadosť dôjde platobnej agentúre, nebude tým začaté správne konanie podľa § 18 ods. 2 správneho poriadku. Predložením oneskorene podanej žiadosti platobnej agentúre teda nenastúpia ani procesné dôsledky podania, ktoré správny poriadok v znení neskorších predpisov ustanovuje. Na posúdenie dňa podania žiadosti o schválenie sa samozrejme použije § 27 ods. 3 a 4 správneho poriadku, teda aj žiadosť o schválenie odovzdaná na poštovú prepravu v posledný deň na jej podanie sa bude považovať za včas podanú žiadosť. Zároveň sa ustanovuje, že žiadosť o schválenie sa musí podať na formulári zverejnenom na webovom sídle platobnej agentúry, teda sa na jej podanie podľa § 19 ods. 1 štvrtej vety správneho poriadku v znení neskorších predpisov ustanovuje povinnosť použiť určený formulár, bez ktorého jej podanie nemožno urobiť.

Okrem obligatórnych náležitostí podania podľa § 19 ods. 1 a 2 správneho poriadku v znení neskorších predpisov bude žiadosť o schválenie musieť obsahovať ďalšie informácie a prílohy. Návrh rozpočtu na vykonávanie každého včelárskeho opatrenia, na vykonávanie ktorého žiadateľ žiada o schválenie poskytnutia pomoci, je základným podkladom pre schválenie maximálnej výšky časti pomoci na vykonávanie včelárskych opatrení v príslušnom včelárskom roku (ďalej len „časť pomoci“) na vykonávanie jednotlivého včelárskeho opatrenia v príslušnom včelárskom roku.

Ak sa žiadosťou o schválenie žiada aj o schválenie poskytnutia pomoci na vykonávanie včelárskeho podopatrenia podľa § 7 ods. 1 písm. c) navrhovaného nariadenia vlády SR, táto žiadosť musí podľa navrhovaného nariadenia vlády SR obsahovať aj osnovu projektu zabezpečenia efektívnych pastevných podmienok včelstiev. Týmto včelárskym podopatrením je totiž vypracovanie projektu zabezpečenia efektívnych pastevných podmienok včelstiev, napríklad signalizačnou službou kvitnutia nektárodajných rastlín. Keďže pomoc na vykonávanie racionalizácie sezónneho presunu včelstiev v príslušnom včelárskom roku možno podľa navrhovaného nariadenia vlády SR poskytnúť na pokrytie najviac 2000 eur z oprávnených nákladov vynaložených na vypracovanie toho projektu alebo vynaložených na vypracovanie toho projektu a na jeho realizáciu, osnova tohto projektu je podľa navrhovaného nariadenia vlády SR povinnou prílohou žiadosti o schválenie, ktorou sa žiada o schválenie poskytnutia pomoci na vypracovanie projektu zabezpečenia efektívnych pastevných podmienok včelstiev alebo na vypracovanie tohto projektu a na jeho realizáciu v tom istom včelárskom roku. V prípade, že tento projekt má byť v rámci vykonávania racionalizácie sezónneho presunu včelstiev v príslušnom včelárskom roku ešte len vypracovaný, prílohou k žiadosti o schválenie poskytnutia pomoci na jeho vypracovanie v príslušnom včelárskom roku môže byť len jeho osnova, keďže daný projekt bude vypracovaný až ako výsledok vykonania tohto včelárskeho podopatrenia. Obdobná situácia nastane, ak má byť tento projekt v tom istom včelárskom roku vypracovaný aj realizovaný. Ak sa však v rámci vykonávania racionalizácie sezónneho presunu včelstiev v príslušnom včelárskom roku má realizovať už existujúci projekt zabezpečenia efektívnych pastevných podmienok včelstiev, ktorý ešte nebol platobnej agentúre predložený, prílohou k žiadosti o schválenie poskytnutia pomoci na jeho realizáciu musí byť podľa navrhovaného nariadenia vlády SR aj tento projekt, teda už jeho finálna verzia. Avšak v prípade, že takýto projekt už bol platobnej agentúre predložený v minulosti, stačí ho v žiadosti o schválenie poskytnutia pomoci na jeho realizáciu len patrične vymedziť, aby platobná agentúra vedela, aký projekt sa má v rámci vykonávania racionalizácie sezónneho presunu včelstiev v príslušnom včelárskom roku vlastne realizovať. Obdobne musí byť podľa navrhovaného nariadenia vlády SR prílohou k žiadosti o schválenie poskytnutia pomoci na zabezpečovanie spolupráce so špecializovanými orgánmi na vykonávanie aplikovaného výskumu (ďalej len „spolupráca s orgánom uskutočňujúcim aplikovaný výskum“) v príslušnom včelárskom roku projekt podľa § 10 ods. 1 písm. a) až j) navrhovaného nariadenia vlády SR (ďalej len „projekt aplikovaného výskumu“), ktorý sa má v rámci vykonávania tohto včelárskeho opatrenia v príslušnom včelárskom roku vykonávať, prípadne len vymedzenie tohto projektu v prípade, že už bol platobnej agentúre v minulosti predložený.

O poskytovaní finančných prostriedkov poskytovaných z výdavkov EPZF a z prostriedkov štátneho rozpočtu určených na podporovanie pôdohospodárstva podľa osobitných predpisov (ďalej len „podpora“) rozhoduje podľa § 10 ods. 1 písm. a) zákona č. 280/2017 Z. z. o poskytovaní podpory a dotácie v pôdohospodárstve a rozvoji vidieka a o zmene zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov platobná agentúra. V rámci tejto rozhodovacej právomoci platobná agentúra podpory nie len poskytuje, ale ich poskytovanie aj schvaľuje. Ide o úkon, ktorým platobná agentúra vopred potvrdzuje spĺňanie niektorých podmienok na poskytnutie určitej podpory, ktorým budúce poskytnutie tejto podpory schváli. V rámci takéhoto schvaľovania poskytovania podpory platobná agentúra obvykle schvaľuje jej budúce poskytnutie na určitý projekt, ktorý plánuje vykonávať príslušný uchádzač. Toto schválenie sa udeľuje vo forme rozhodnutia platobnej agentúry, vydaného podľa § 10 ods. 1 písm. a) zákona č. 280/2017 Z. z. Navrhovaným nariadením vlády SR sa ustanovuje, že v rámci rozhodovania o poskytovaní podpory možno poskytnutie pomoci schváliť len na vykonávanie včelárskych opatrení vo včelárskom roku. Taktiež sa ustanovuje, že jej poskytnutie možno schváliť len žiadateľovi, čiže včelárskemu združeniu, ktoré podľa údajov v CRHZ k 31. máju kalendárneho roka, v ktorom sa začína príslušný včelársky rok, združovalo viac ako 10 % včelárov, ktorých počet k tomuto dňu podľa údajov v CRHZ presahoval 10 % a na ktorých bolo k tomuto dňu podľa údajov v CRHZ v úhrne so včelstvami registrovanými k tomuto dňu podľa údajov v CRHZ na toto včelárske združenie, registrovaných viac ako 10 % včelstiev.

Výška príspevku EÚ prideleného SR na vykonávanie včelárskeho programu SR v príslušnom včelárskom roku (ďalej len „príspevok únie“) SR na základe čl. 55 ods. 2 nariadenia (EÚ) č. 1308/2013 zaväzuje k poskytnutiu kofinancovania z prostriedkov štátneho rozpočtu určených na vykonávanie včelárskeho programu SR v príslušnom včelárskom roku (ďalej len „rozpočtové prostriedky“) v rovnakej výške. Výška prideleného príspevku únie v konečnom dôsledku závisí od výšky prostriedkov EÚ na vykonávanie včelárskeho programu SR v príslušnom včelárskom roku, ktorú SR na jeho vykonávanie žiadala. Úhrnná výška príspevku únie a rozpočtových prostriedkov (ďalej len „celkový balík“) je známa už v kalendárnom roku, v ktorom príslušný včelársky rok začína, hoci pomoc má byť poskytovaná až v kalendárnom roku, v ktorom príslušný včelársky rok končí. Keďže výška celkového balíka je teda známa už na začiatku príslušného včelárskeho roka, platobná agentúra môže konkrétnu výšku pomoci prideliť už na jeho začiatku, resp. ešte pred jeho začiatkom. Preto sa ustanovuje, že ak o schválenie poskytnutia pomoci na vykonávanie včelárskych opatrení v príslušnom včelárskom roku žiada len jeden žiadateľ, schváli sa mu na ich vykonávanie poskytnutie pomoci vo výške celkového balíka. Výška pomoci, ktorá sa následne schválenému žiadateľovi na vykonávanie týchto včelárskych opatrení v príslušnom včelárskom roku skutočne poskytne, bude potom závislá od výšky, ktorú mal schválenú a ktorej výška bude tvoriť strop poskytovanej pomoci (hoci pomoc bude v skutočnosti podľa navrhovaného nariadenia vlády SR možné poskytnúť aj na rámec schváleného stropu, ak iný schválený žiadateľ jemu pridelenú pomoc na príslušný včelársky rok nedočerpá). Vo fáze schvaľovania poskytnutia pomoci na vykonávanie včelárskych opatrení v príslušnom včelárskom roku teda nebude relevantné, či bude žiadateľ požadovať vyššiu alebo nižšiu pomoc, než aká sa mu podľa navrhovaného ustanovenia bude mať schváliť z celkového balíka. To bude totiž relevantné až pri samotnom poskytovaní pomoci. V praxi sa samozrejme môže vyskytnúť situácia, že o schválenie poskytnutia pomoci na vykonávanie včelárskych opatrení v príslušnom včelárskom roku požiada viac ako jeden žiadateľ. V takom prípade sa medzi nich schvaľovaná výška pomoci z celkového balíka podelí podľa počtu včelstiev, ktoré boli podľa údajov v CRHZ k 31. máju kalendárneho roka, v ktorom sa začína príslušný včelársky rok, registrované na každého z týchto žiadateľov a na včelárov, ktorých títo žiadatelia podľa údajov v CRHZ k tomuto dňu združovali. Celkový balík sa teda podelí pomerne, podľa počtu včelstiev registrovaných v CRHZ na jednotlivých žiadateľov a na ich spoločníkov alebo členov, čiže prostredníctvom koeficientu krátenia, ktorého čitateľa bude tvoriť počet včelstiev registrovaných v CRHZ na jedného z týchto žiadateľov a na jeho spoločníkov a členov a ktorého menovateľa bude tvoriť počet včelstiev registrovaných v CRHZ na každého z týchto žiadateľov a na ich spoločníkov alebo členov. Počet včelstiev v menovateli tohto koeficientu krátenia (ďalej len „základný koeficient krátenia“) bude teda vždy zahŕňať aj počet včelstiev v jeho čitateli. Na prerozdeľovanie celkového balíka je teda ako kritérium použitý počet včelstiev, nie včelárov združených v jednotlivých žiadateľoch, nakoľko výrobným prostriedkom včelárskych výrobkov sú práve včelstvá a cieľom včelárskych programov je podľa čl. 55 ods. 1 nariadenia (EÚ) č. 1308/2013 zlepšenie všeobecných podmienok výroby včelárskych výrobkov.

V prvom kroku teda platobná agentúra žiadateľovi schvaľuje poskytnutie pomoci na vykonávanie včelárskych opatrení v príslušnom včelárskom roku vo výške celkového balíka alebo vo výške časti tohto balíka určenej základným koeficientom krátenia pri jeho prerozdeľovaní medzi viacerých žiadateľov. Žiadateľovi sa tak na jeho žiadosť schvaľuje poskytnutie pomoci na vykonávanie jedného alebo viacerých včelárskych opatrení v príslušnom včelárskom roku. Žiadateľ sa vlastne môže rozhodnúť, či bude vykonávať všetky včelárske opatrenia zahrnuté vo včelárskom programe SR alebo či bude vykonávať len niektoré z nich. Pri schvaľovaní poskytnutia pomoci na vykonávanie včelárskych opatrení však platobná agentúra musí rešpektovať finančné limity výšok pomoci na vykonávanie každého z týchto včelárskych opatrení v SR (ďalej len „finančný limit“), ktoré sú uvedené vo včelárskom programe SR schválenom Komisiou. Napríklad vo včelárskom programe SR na obdobie včelárskych rokov 2019 až 2022 je na poskytovanie technickej pomoci určenej včelárom a včelárskym združeniam (ďalej len „technická pomoc“) na vykonávanie včelárskych podopatrení v rámci tohto včelárskeho opatrenia vo včelárskom roku uvedený finančný limit do 940 000 EUR, na boj proti škodcom a chorobám včelstiev, predovšetkým varroáze vo včelárskom roku je v ňom uvedený finančný limit do 700 000 EUR, na racionalizáciu sezónneho presunu včelstiev vo včelárskom roku je v ňom uvedený finančný limit do 120 000 EUR, na podporu laboratórií na analýzu včelárskych produktov s cieľom pomôcť včelárom uvádzať včelárske produkty na trh a zvyšovať ich hodnotu (ďalej len „podpora laboratórií“) je v ňom uvedený finančný limit do 90 000 EUR, na podporu obnovenia stavu včelstiev je v ňom uvedený finančný limit do 130 000 EUR a na spoluprácu so špecializovanými orgánmi na vykonávanie aplikovaného výskumu je v ňom uvedený finančný limit do 30 000 EUR. To znamená, že ak by o poskytnutie pomoci na vykonávanie včelárskych opatrení vo včelárskom roku 2019/2020, 2020/2021 alebo 2021/2022 žiadal len jeden žiadateľ a uvedené finančné limity by zostali nezmenené, platobná agentúra by mu na vykonávanie každého z týchto včelárskych opatrení mohla schváliť maximálnu výšku pomoci na jeho vykonávanie v danom včelárskom roku vo výške zodpovedajúcej finančnému limitu uvedenému vo včelárskom programe SR na obdobie včelárskych rokov 2019 až 2022. V prípade viacerých žiadateľov by sa tento finančný limit na vykonávanie toho istého včelárskeho opatrenia v príslušnom včelárskom roku podelil medzi týchto žiadateľov tak, aby úhrnná výška maximálnych výšok pomoci schválených rôznym žiadateľom na vykonávanie toho istého včelárskeho opatrenia vo včelárskom roku nepresahovala finančný limit na jeho vykonávanie uvedený vo včelárskom programe SR. Vzhľadom na povahu maximálnej výšky pomoci si treba uvedomovať, že dôvodom jej schvaľovania žiadateľom je iba zabezpečovanie dodržiavania záväzku SR voči Komisii rešpektovať finančné limity uvedené vo včelárskom programe, ktorý Komisia SR schválila. Tieto limity sú pri tom nastavené bez toho, aby zohľadňovali skutočnú výšku príspevku únie, ktorý EÚ na vykonávanie včelárskeho programu SR v príslušnom včelárskom roku skutočne pridelí a tým pádom aj skutočnú výšku rozpočtových prostriedkov, ktorej plánovaná výška výške tohto príspevku únie zodpovedá. To znamená, že úhrnná výška celkových výšok pomoci na vykonávanie každého jednotlivého včelárskeho opatrenia v príslušnom včelárskom roku, zodpovedajúcich finančným limitom uvedeným vo včelárskom programe SR, môže v praxi výšku celkového balíka aj presahovať. Ak by teda žiadateľovi bola na vykonávanie každého jednotlivého včelárskeho opatrenia vo včelárskom roku 2019/2020 schválená maximálna výška pomoci zodpovedajúca finančnému limitu uvedenému v nezmenenom včelárskom programe SR na obdobie včelárskych rokov 2019 až 2022, tomuto žiadateľovi by vlastne boli schválené maximálne výšky pomoci na vykonávanie každého jednotlivého včelárskeho opatrenia vo včelárskom roku 2019/2020 v úhrnnej výške 2 010 000 EUR, hoci celková výška pomoci na vykonávanie včelárskych opatrení vo včelárskom roku 2019/2020 by mu bola schválená len vo výške 1 469 818 EUR. To by v praxi znamenalo, že schválený žiadateľ by mohol v priebehu príslušného včelárskeho roka flexibilne riadiť vynakladanie oprávnených nákladov konečných prijímateľov tak, aby pri vykonávaní nijakého včelárskeho opatrenia nedošlo k prekročeniu daného finančného limitu. V uvedenom príklade s jediným schválených žiadateľom na vykonávanie včelárskych opatrení vo včelárskom roku 2019/2020 by sa tento schválený žiadateľ mohol napríklad rozhodnúť vynaložiť len na technickú pomoc na vykonávanie včelárskych podopatrení v rámci tohto včelárskeho opatrenia deklarované náklady vo výške 940 000 EUR, teda vyčerpať celý finančný limit na toto včelárske oparenie v danom včelárskom roku a na boj proti škodcom a chorobám včelstiev, predovšetkým varroáze by sa zas mohol napríklad rozhodnúť vynaložiť 529 818 EUR deklarovaných nákladov z celkového finančného limitu 700 000 EUR na toto včelárske oparenie v danom včelárskom roku, pretože súčet týchto súm sa rovná výške celkového balíka na včelársky rok 2019/2020, teda 940 000 EUR + 529 818 EUR = 1 469 818 EUR. Úhrnná výška maximálnych výšok pomoci na vykonávanie každého jednotlivého včelárskeho opatrenia v príslušnom včelárskom roku, na vykonávanie ktorého má schválený žiadateľ schválené poskytnutie pomoci (ďalej len „maximálna výška na opatrenie“), teda nemá vplyv na celkovú výšku pomoci na vykonávanie včelárskych opatrení v príslušnom včelárskom roku, v ktorej výške má schválený žiadateľ schválené jej poskytnutie, avšak maximálna výška na opatrenie tvorí strop výšky pomoci, ktorú možno schválenému žiadateľovi z celkovej jemu poskytnutej výšky pomoci na vykonávanie včelárskych opatrení v príslušnom včelárskom roku poskytnúť na vykonávanie jednotlivého včelárskeho opatrenia.

**K § 4**

Ustanovuje sa, že povinnosť zabezpečiť, aby bol výber dodávateľa tovarov, stavebných prác a výber poskytovateľa služieb použitých na vykonávanie včelárskeho opatrenia, na ktorého vykonávanie v príslušnom včelárskom roku má schválený žiadateľ schválené poskytnutie pomoci, má práve tento schválený žiadateľ, hoci dané včelárske opatrenie a jeho podopatrenia budú v praxi vykonávať jednotliví koneční prijímatelia schváleného žiadateľa. Navrhované ustanovenie odzrkadľuje požiadavky § 19 ods. 3 zákona č. 523/2004 Z. z. v znení zákona č. 323/2007 Z. z., podľa ktorého právnické osoby a fyzické osoby, ktorým sa poskytujú verejné prostriedky podľa § 2 písm. a) zákona č. 523/2004 Z. z., zodpovedajú za hospodárenie s nimi a sú povinné pri ich používaní zachovávať hospodárnosť, efektívnosť a účinnosť ich použitia.

Tak ako pri podávaní žiadosti o schválenie sa aj pri podávaní žiadosti o poskytnutie pomoci na vykonávanie včelárskych opatrení v príslušnom včelárskom roku (ďalej len „žiadosť o poskytnutie pomoci“) ustanovuje, že žiadosť o poskytnutie pomoci možno podať len v ustanovenom období, ktorého začiatok bude určovať platobná agentúra v oznámení zverejnenom na jej webovom sídle. Na žiadosť o poskytnutie pomoci podanú mimo tohto obdobia sa nebude prihliadať, čo bude mať za následok, že ak takto podaná žiadosť dôjde platobnej agentúre, nebude tým začaté správne konanie podľa § 18 ods. 2 správneho poriadku. Ak sa však na žiadosť o poskytnutie pomoci podanú mimo ustanoveného obdobia nebude prihliadať, jej predložením platobnej agentúre nenastúpia ani procesné dôsledky podania, ktoré správny poriadok v znení neskorších predpisov ustanovuje. Zároveň sa ustanovuje, že žiadosť o poskytnutie pomoci sa musí podať na formulári zverejnenom na webovom sídle platobnej agentúry, teda sa na jej podanie podľa § 19 ods. 1 štvrtej vety správneho poriadku v znení neskorších predpisov ustanovuje povinnosť použiť určený formulár, bez ktorého jej podanie nemožno urobiť.

Ustanovuje sa povinný obsah, resp. zoznam povinných príloh k žiadosti o poskytnutie pomoci. V tejto súvislosti je potrebné vysvetliť, že žiadosť o poskytnutie pomoci podáva schválený žiadateľ, ktorý žiada o poskytnutie pomoci na vykonávanie včelárskych opatrení v príslušnom včelárskom roku, ktoré počas neho vykonali koneční prijímatelia. Čiže táto žiadosť sa podáva až na konci príslušného včelárskeho roka za vykonané včelárske opatrenia a včelárske podopatrenia, ktorými boli vykonané. Prvými z povinných dokladov k žiadosti o poskytnutie pomoci sú doklady o tom, že schválený žiadateľ nie je zrušený. Ak by totiž bol zrušený, znamenalo by to, že začali procesy smerujúce k jeho právnemu zániku, vzhľadom k čomu by nebolo adekvátne poskytovať mu pomoc. Takýmto dokladom je jednak potvrdenie súdu, že právoplatne nerozhodol o jeho zrušení, napríklad podľa § 68 ods. 6 Obchodného zákonníka v znení neskorších predpisov a jednak vyhlásenie samotného schváleného žiadateľa, že nie je zrušený a že nemá byť zrušený uplynutím doby alebo splnením účelu, na ktorý bol zriadený alebo založený alebo dňom uvedeným v prijatom rozhodnutí jeho spoločníkov alebo členov alebo v prijatom rozhodnutí jeho orgánu príslušného na prijatie takého rozhodnutia po dobu troch kalendárnych rokov. Tu sa zohľadňuje skutočnosť, že právnická osoba sa podľa § 20a ods. 1 Občianskeho zákonníka v znení zákona č. 509/1991 Zb. zrušuje dohodou, uplynutím doby alebo splnením účelu, na ktorý bola zriadená. Ak by bol žiadateľ takou právnickou osobou, ktorá sa zrušuje uplynutím doby alebo splnením účelu, na účely poskytovania pomoci sa navrhuje vyžadovať, aby z týchto dôvodov nemal byť zrušený aspoň po dobu troch kalendárnych rokov nasledujúcich po kalendárnom roku, v ktorom o poskytnutie pomoci žiada. Ak sa teda mal podľa svojich stanov alebo iného vnútorného predpisu zrušiť do tejto doby, nebol by na poskytnutie pomoci oprávnený.

Na rozdiel od žiadosti o schválenie, v žiadosti o poskytnutie pomoci je už potrebné uviesť aj konkrétnu výšku pomoci, o poskytnutie ktorej schválený žiadateľ na vykonávanie jednotlivých včelárskych opatrení v príslušnom včelárskom roku žiada. To má význam hlavne v prípadoch, v ktorých o poskytnutie pomoci žiada viac ako jeden schválený žiadateľ, pretože nevyčerpanú časť pomoci jedného schváleného žiadateľa by bolo možné poskytnúť ostatným schváleným žiadateľom. Ku každému z vykonávaných včelárskych opatrení je v žiadosti o poskytnutie pomoci potrebné uviesť, akými včelárskymi podopatreniami bolo v príslušnom včelárskom roku vykonávané a ktorý konečný prijímateľ ho vlastne vykonával. Všetkých týchto konečných prijímateľov bude zároveň potrebné identifikovať, a to minimálne ich registračným číslom v CRHZ, pokiaľ sú v ňom registrovaní ako včelári podľa § 2 písm. d) navrhovaného nariadenia vlády SR. Ak v ňom registrovaní nie sú, pretože sa jedná o iný typ konečných prijímateľov, bude ich potrebné identifikovať inými identifikačnými údajmi, ktoré sú v navrhovanom nariadení vlády SR vymedzené. Taktiež bude potrebné uviesť tovary, služby a práce, ktoré jednotliví koneční prijímatelia na vykonávanie daného včelárskeho opatrenia obstarali a výšku nákladov, ktoré na ich obstaranie vynaložili.

Jednou z najdôležitejších príloh k žiadosti o poskytnutie pomoci sú však kópie dokladov o účtovných prípadoch, ktoré sa pri vykonávaní jednotlivých včelárskych opatrení v príslušnom včelárskom roku uskutočnili, a to konkrétne však kópie dokladov o nákladoch, ktoré boli na ich vykonanie vynaložené. To znamená hlavne kópie faktúr, pokladničných dokladov podľa § 2 písm. aq) zákona č. 289/2008 Z. z. o používaní elektronickej registračnej pokladnice a o zmene a doplnení zákona Slovenskej národnej rady č. 511/1992 Zb. o správe daní a poplatkov a o zmenách v sústave územných finančných orgánov v znení neskorších predpisov v znení zákona č. 368/2018 Z. z. alebo iných dokladov s náležitosťami účtovných dokladov podľa § 10 ods. 1 písm. a) až e) zákona č. 431/2002 Z. z. o účtovníctve. Zároveň sa však ustanovuje, že ak konečný prijímateľ, ktorý je účastníkom daného účtovného prípadu, vedie účtovníctvo, tieto doklady musia vykazovať aj ostatné náležitosti účtovných dokladov podľa § 10 ods. 1 zákona č. 431/2002 Z. z. v znení zákona č. 198/2007 Z. z., teda musia obsahovať podpisový záznam osoby zodpovednej za účtovný prípad v konečnom prijímateľovi ako účtovnej jednotke a podpisový záznam osoby zodpovednej za jeho zaúčtovanie, čiže sa musí jednať o účtovný doklad „zaúčtovaný“ v konečnom prijímateľovi ako riadnej účtovnej jednotke.

Špeciálnou prílohou k žiadosti o poskytnutie pomoci je tzv. „osobitný doklad“, ktorý je zvlášť vymedzený pri jednotlivých včelárskych opatreniach ako osobitný doklad osvedčujúci vykonávanie daného včelárskeho opatrenia alebo určitého jeho včelárskeho podopatrenia.

Keďže posudzovanie veľkého množstva dokladov o účtovných prípadoch, ktoré sa uskutočnili pri vykonávaní jednotlivých včelárskych opatrení v príslušnom včelárskom roku a posudzovanie oprávnenosti nákladov na obstaranie tovarov, služieb a prác, ktoré konečný prijímateľ obstaral na vykonávanie týchto včelárskych opatrení, a to všetko zvlášť za každého konečného prijímateľa, je administratívne aj časovo náročné, schválenému žiadateľovi sa ustanovuje povinnosť predložiť platobnej agentúre doklady podľa § 4 navrhovaného nariadenia vlády SR o vykonávaní včelárskeho opatrenia, na ktorého vykonávanie vo včelárskom roku má schválené poskytnutie pomoci (ďalej len „schválené včelárske opatrenie“), pri vykonávaní ktorého sa náklady podľa § 4 ods. 5 písm. f) navrhovaného nariadenia vlády SR vynaložili do 31.12., už do konca februára príslušného včelárskeho roka a pri vykonávaní ktorého sa náklady podľa § 4 ods. 5 písm. f) navrhovaného nariadenia vlády SR vynaložili do 31.03., už do 31.05. príslušného včelárskeho roka. To znamená, že za každého konečného prijímateľa, ktorý v príslušnom včelárskom roku vykonával schválené včelárske opatrenie, pri vykonávaní ktorého sa náklady vynaložili v uvedených obdobiach a ktorých vynaloženie sa preukazuje v konaní o poskytnutí pomoci na vykonávanie včelárskych opatrení v príslušnom včelárskom roku, musí schválený žiadateľ uvedené doklady predložiť už do 31.12. a do 31.05. príslušného včelárskeho roka, inak mu na jeho vykonávanie nebude možné poskytnúť pomoc. Ak danému končenému prijímateľovi po 31.03. príslušného včelárskeho roka už ďalšie takéto náklady nevzniknú, schválený žiadateľ k žiadosti o poskytnutie pomoci už kópie dokladov o tých istých preukazovaných nákladoch a doklady o ich úhrade nebude musieť predkladať, pretože už platobnej agentúre budú raz predložené na základe navrhovanej povinnosti do 31.05. príslušného včelárskeho roka, teda pred konečným termínom na podanie žiadosti o poskytnutie pomoci. Rovnako sa schválenému žiadateľovi zavádza povinnosť predložiť platobnej agentúre doklady o vykonávaní aj takých včelárskych opatrení, vo vzťahu ku ktorým je v § 5 až 10 zakotvená právna fikcia výšky oprávnených nákladov a vo vzťahu ku ktorým je schválený žiadateľ oslobodený od povinnosti predkladať doklady podľa § 4 ods. 5 písm. c) až h) navrhovaného nariadenia vlády SR.

Schválenému žiadateľovi sa taktiež zavádza povinnosť vopred oznamovať platobnej agentúre začatie vykonávania včelárskeho podopatrenia podľa § 5 ods. 1 písm. a) až e) navrhovaného nariadenia vlády SR (ďalej len „vzdelávacie podopatrenie“), vrátane miest a časov, v ktorých sa bude vykonávať. Okrem toho sa mu zavádza aj povinnosť vopred oznamovať zmeny miesta a času, v ktorom sa toto vzdelávacie opatrenie alebo jeho časť bude vykonávať. Časťou vzdelávacieho opatrenia treba rozumieť vzdelávanie uskutočnené v určitý deň, ktoré je však súčasťou vykonávania vzdelávacieho podopatrenia trvajúceho viacero dní. Aj nesplnenie tejto povinnosti je naviazané na ten dôsledok, že platobná agentúra na vykonávanie tohto neoznámeného včelárskeho podopatrenia nebude môcť poskytnúť pomoc, a to aj v prípade, táto povinnosť nebola splnené len vo vzťahu k časti tohto vzdelávacieho podopatrenia. Tento dôsledok je samozrejme spojený len s daným konečným prijímateľom schváleného žiadateľa a nemá vplyv na poskytovanie technickej pomoci na vykonávanie tohto včelárskeho podopatrenia v príslušnom včelárskom roku určenej inému konečnému prijímateľovi schváleného žiadateľa, vo vzťahu k vykonávaniu daného vzdelávacieho opatrenia ktorým bola uvedená oznamovacia povinnosť splnená.

Schválený žiadateľ ďalej podľa navrhovaného nariadenia vlády SR musí platobnej agentúre do 31.05. príslušného včelárskeho roka predložiť priebežnú správu o realizácii projektu zabezpečenia efektívnych pastevných podmienok včelstiev, ak konečný prijímateľ schváleného žiadateľa v príslušnom včelárskom roku vykonával včelárske podopatrenie podľa § 7 ods. 1 písm. d) a priebežnú správu o realizácii projektu aplikovaného výskumu, ak konečný prijímateľ schváleného žiadateľa v príslušnom včelárskom roku vykonával včelárske podopatrenie podľa § 10 ods. 1. Uvedené včelárske podopatrenie a uvedené včelárske opatrenie, ktoré sa nevykonáva vykonávaním včelárskeho podopatrenia, totiž spočívajú v realizácii určitého projektu v príslušnom včelárskom roku, pričom v tejto fáze by už realizácia daného projektu mala primiesť prvé výsledky, ktoré by mali byť zhrnuté práve v tejto priebežnej správe. Keďže vo vzťahu k projektu zabezpečenia efektívnych pastevných podmienok včelstiev je možná kombinácia včelárskeho podopatrenia zahŕňajúceho vypracovanie tohto projektu a včelárskeho podopatrenia zahŕňajúceho jeho realizáciu, schválenému žiadateľovi sa ustanovuje aj povinnosť predložiť tento projekt spolu s priebežnou správou o jeho realizácii, ak platobnej agentúre doteraz nebol predložený. Aj splnenie týchto povinností spočívajúcich v predkladaní uvedených dokumentov ešte pred podaním samotnej žiadosti o poskytnutie pomoci je spojené so samotnou možnosťou poskytnúť schválenému žiadateľovi pomoc na vykonávanie daného včelárskeho opatrenia v príslušnom včelárskom roku, pričom ich nesplnenie má za následok nemožnosť jej poskytnutia.

Základnou podmienkou na poskytnutie pomoci na vykonávanie včelárskych opatrení v príslušnom včelárskom roku podľa navrhovaného nariadenia vlády SR je to, aby mal schválený žiadateľ poskytnutie tejto pomoci schválené, čo v praxi znamená, že musí mať na vykonávanie týchto včelárskych opatrení v príslušnom včelárskom roku poskytnutie pomoci schválené rozhodnutím platobnej agentúry. Pomoc teda podľa navrhovaného nariadenia vlády SR možno poskytnúť len na vykonávanie schválených včelárskych opatrení. Okrem toho sa ustanovuje, že pomoc možno poskytnúť len na vykonávanie schválených včelárskych opatrení, prebiehajúce kedykoľvek počas včelárskeho roka, ak rozhodnutie o schválení poskytnutia pomoci na ich vykonávanie neustanovuje inak, čo znamená, že ak platobná agentúra vo svojom rozhodnutí neuvedie inak, pomoc bude schválenému žiadateľovi možné poskytnúť aj na vykonávanie včelárskych opatrení, ktoré boli vykonané pred tým, ako rozhodnutie o schválení poskytnutia tejto pomoci nadobudlo právne účinky, pokiaľ však boli vykonané v príslušnom včelárskom roku. Toto ustanovenie sa zavádza z dôvodu posilnenia právnej istoty, aby bolo zrejmé, že z poskytovania pomoci nie sú vylúčené včelárske opatrenia, ktorých vykonávanie prebiehalo aj pred vydaním rozhodnutia o schválení poskytnutia pomoci na ich vykonávanie v príslušnom včelárskom roku alebo pred nadobudnutím jeho právoplatnosti či pred iným dňom, v ktorom nadobudlo právne účinky. Ďalej sa ustanovuje, že ak sa určité včelárske opatrenie vykonáva vykonávaním včelárskeho podopatrenia, pomoc na vykonávanie tohto včelárskeho opatrenia možno poskytnúť len na vykonávanie daného včelárskeho podopatrenia. Ak sa teda určité včelárske opatrenie v § 5 až 10 navrhovaného nariadenia vlády SR rozdeľuje na včelárske podopatrenia, znamená to, že dané včelárske opatrenie možno vykonávať len vykonávaním uvedených včelárskych podopatrení.

V nadväznosti na povinné prílohy k žiadosti o poskytnutie pomoci sa zároveň ustanovujú ďalšie podmienky, ktoré musí schválený žiadateľ spĺňať, aby mu bolo možné poskytnúť pomoc na vykonávanie včelárskych opatrení v príslušnom včelárskom roku. V prvom rade samozrejme nesmie byť zrušený, pretože jeho zrušením by začali procesy spojené s jeho právnym zánikom. Ďalej sa nesmie jednať o schváleného žiadateľa, ktorý má byť zrušený uplynutím doby alebo splnením účelu, na ktorý bol zriadený alebo založený alebo dňom uvedeným v prijatom rozhodnutí jeho spoločníkov alebo členov alebo v prijatom rozhodnutí jeho orgánu príslušného na prijatie takého rozhodnutia po dobu troch kalendárnych rokov. Tu sa zohľadňuje skutočnosť, že právnická osoba sa podľa § 20a ods. 1 Občianskeho zákonníka v znení zákona č. 509/1991 Zb. zrušuje dohodou, uplynutím doby alebo splnením účelu, na ktorý bola zriadená. Ak by bol žiadateľ takou právnickou osobou, ktorá sa zrušuje uplynutím doby alebo splnením účelu, na účely poskytovania pomoci sa navrhuje vyžadovať, aby z týchto dôvodov nemal byť zrušený aspoň po dobu troch kalendárnych rokov nasledujúcich po kalendárnom roku, v ktorom o poskytnutie pomoci žiada. Ďalšie podmienky sú prevzaté z § 8a ods. 4 zákona č. 523/2004 Z. z. v znení neskorších predpisov, avšak nie v plnom rozsahu, nakoľko pomoc je poskytovaná z prostriedkov EÚ a z prostriedkov štátneho rozpočtu, určených na financovanie spoločných programov Slovenskej republiky a Európskej únie, na poskytovanie dotácií z ktorých sa ustanovenia § 8a ods. 1 až 6 a 11 zákona č. 523/2004 Z. z. v znení neskorších predpisov nevzťahujú.

Pojem „deklarované náklady“ vymedzený v § 4 ods. 17 navrhovaného nariadenia vlády SR (ďalej len „deklarované náklady“) označuje tú časť oprávnených nákladov, na pokrytie ktorej možno poskytnúť pomoc podľa § 5 až 10 navrhovaného nariadenia vlády SR. Táto časť je ustanovená percentuálne alebo určitým pevným stropom. Len deklarované náklady sú teda nákladmi, na pokrytie ktorých platobná agentúra poskytuje pomoc na vykonávanie včelárskeho opatrenia príslušnému žiadateľovi. Súčasťou navrhovaného vymedzenia je podmienka, že na pokrytie danej časti oprávnených nákladov možno poskytnúť pomoc určenú pre konečného prijímateľa, ktorý tieto náklady vynaložil. To v praxi znamená, že do deklarovaných nákladov nebudú zahrnuté náklady vynaložené takým konečným prijímateľom, pre ktorého určenú časť pomoci na vykonávanie včelárskeho opatrenia, v rámci vykonávania ktorého boli tieto náklady vynaložené, nemožno platobnou agentúrou poskytnúť z osobitného dôvodu, napríklad z dôvodu, že tento konečný prijímateľ má uložený trest zákazu prijímať dotácie alebo subvencie alebo trest zákazu prijímať pomoc a podporu poskytovanú z fondov Európskej únie alebo z dôvodu, že pre toho konečného prijímateľa už zabezpečuje uplatňovanie jeho individuálnych požiadaviek o poskytnutie pomoci na vykonávanie včelárskych opatrení (ďalej len „požiadavka o pomoc“) iný schválený žiadateľ. Pri samotnom poskytovaní pomoci na vykonávanie včelárskych opatrení v príslušnom včelárskom roku je v prvom rade potrebné posúdiť výšku deklarovaných nákladov preukazovaných jednotlivými schválenými žiadateľmi na vykonávanie jednotlivých včelárskych opatrení. Keďže výška pomoci na vykonávanie včelárskych opatrení v príslušnom včelárskom roku je zastropovaná jej schválenou výškou, pomoc možno v praxi poskytnúť len na pokrytie deklarovaných nákladov, ktorých celková výška nepresahuje výšku pomoci dosahujúcu uvedený strop. Ak teda celková výška deklarovaných nákladov na vykonávanie včelárskych opatrení v príslušnom včelárskom roku, deklarovaná určitým schváleným žiadateľom, tento strop presahuje, platobná agentúra musí pristúpiť k ich kráteniu. Pri tomto krátení je podľa navrhovaného nariadenia vlády SR najprv potrebné posúdiť, či v prípade určitého schváleného žiadateľa nedošlo k prekročeniu maximálnej výšky na opatrenie, ktorej výšku má schválenú, a to individuálne za každé včelárske opatrenie, na ktorého vykonávanie v príslušnom včelárskom roku má schválené poskytnutie pomoci. Ak k takémuto prekročeniu v rámci určitého včelárskeho opatrenia došlo, platobná agentúra podľa navrhovaného nariadenia vlády SR pristúpi ku kráteniu deklarovaných deklarovaných nákladov vynaložených na dané schválené včelárske opatrenie, a to ich prenásobením koeficientom krátenia, v ktorého menovateli bude celková výška týchto deklarovaných nákladov na dané schválené včelárske opatrenie a v ktorého čitateli bude maximálna výška časti pomoci, ktorú možno schválenému žiadateľovi poskytnúť na vykonávanie jednotlivého schváleného včelárskeho opatrenia, teda maximálna výška na opatrenie, ktorej výšku má schválenú (ďalej len „maximálna oprávnená výška časti“). Takýto postup, pri ktorom sa schválenému žiadateľovi najprv kráti výška deklarovaných nákladov vynaložených na vykonávanie jednotlivého včelárskeho opatrenia v príslušnom včelárskom roku tak, aby neprevyšovala maximálnu oprávnenú výšku časti na vykonávanie tohto včelárskeho opatrenia, je nevyhnutný, pretože úhrnná výška maximálnych výšok na opatrenie na všetky včelárske opatrenia, na ktorých vykonávanie má schválený žiadateľ jej poskytnutie schválené, môže byť v praxi vyššia, než celková výška pomoci na vykonávanie včelárskych opatrení v príslušnom včelárskom roku, ktorej poskytnutie má tento schválený žiadateľ schválené. Dôvodom je samozrejme skutočnosť, že platobná agentúra je pri schvaľovaní maximálnej výšky na opatrenie viazaná len finančnými limitmi uvedenými vo včelárskom programe SR, pričom úhrnná výška celkových výšok pomoci na vykonávanie každého jednotlivého včelárskeho opatrenia v príslušnom včelárskom roku, zodpovedajúcich finančným limitom uvedeným vo včelárskom programe SR, môže v praxi výšku celkového balíka presahovať. Preto je v prvom kroku potrebné zredukovať výšku deklarovaných r deklarovaných nákladov príslušného schváleného žiadateľa na jednotlivé včelárske opatrenie, a to na úroveň maximálnej oprávnenej výšky časti. Následne sa úhrn týchto maximálnych oprávnených výšok časti schváleného žiadateľa, resp. úhrn výšok maximálnych výšok nákladov na opatrenie, na pokrytie ktorých možno schválenému žiadateľovi poskytnúť pomoc, porovná s maximálnou výškou pomoci, ktorú možno schválenému žiadateľovi poskytnúť na vykonávanie včelárskych opatrení v príslušnom včelárskom roku, teda buď s výškou pomoci, v ktorej má schválený žiadateľ jej poskytnutie na vykonávanie včelárskych opatrení v príslušnom včelárskom roku schválené (ďalej len „maximálna oprávnená výška pomoci“). Ak tento úhrn túto maximálnu výšku prekračuje, platobná agentúra podľa navrhovaného nariadenia vlády SR pristúpi k finálnemu kráteniu celkovej výšky deklarovaných nákladov daného schváleného žiadateľa, a to prenásobením uvedeného úhrnu výšok maximálnych výšok nákladov na opatrenie, na pokrytie ktorých možno schválenému žiadateľovi poskytnúť pomoc a koeficientu krátenia, ktorého menovateľom bude tento úhrn a ktorého čitateľom bude maximálna oprávnená výška pomoci, ktorú možno schválenému žiadateľovi poskytnúť.

Treba si uvedomovať, že konečným prijímateľom môže byť samotný schválený žiadateľ. V druhom rade to môže byť jeho spoločník alebo člen, v závislosti od právnej formy schváleného žiadateľa. V prípade obchodných spoločností sa bude samozrejme jednať o spoločníkov, v prípade družstiev, zdužení podľa zákona č. 83/1990 Zb. o združovaní občanov v znení neskorších predpisov a záujmových združení právnických osôb sa zas bude jednať o členov. Spoločník alebo člen schváleného žiadateľa je teda personálnym substrátom schváleného žiadateľa, pričom skutočnosť, či združuje spoločníkov alebo členov závisí od jeho konkrétnej právnej formy, ktorú navrhované nariadenie vlády SR nijakým spôsobom nevymedzuje. Treťou formou konečného prijímateľa môže byť osoba, pre ktorú schválený žiadateľ v rámci uplatňovania svojich požiadaviek o poskytnutie pomoci na vykonávanie včelárskeho opatrenia v príslušnom včelárskom roku zabezpečuje uplatňovanie jeho požiadaviek o pomoc na základe zmluvy s touto osobou. Jedná sa teda o osobu, ktorá nie je spoločníkom ani členom schváleného žiadateľa a ktorá sa do vykonávania včelárskeho programu SR zapája na základe osobitnej zmluvy so schváleným žiadateľom. Samozrejme, táto zmluva nemusí mať písomnú formu a taktiež sa nevyžaduje jej elektronická alebo listinná podoba. Schválenému žiadateľovi sa však zavádza povinnosť uzavrieť takúto zmluvu s každým potenciálnym konečným prijímateľom, ktorý nie je jeho spoločníkom alebo členom, pre ktorého uplatňovanie požiadavky o pomoc na vykonávanie akéhokoľvek včelárskeho opatrenia nezabezpečuje iný schválený žiadateľ, ktorý súhlasí s jeho zmluvnými podmienkami, ktorý ho o zabezpečovanie uplatňovania jeho požiadavky o pomoc požiada a ktorý spĺňa podmienky podľa § 4 ods. 11 navrhovaného nariadenia vlády SR. Ide o obdobné ustanovenie, aké sa nachádza napríklad v § 17 ods. 1 písm. a) zákona o energetike a o zmene a doplnení niektorých zákonov alebo v § 11 ods. 1 písm. c) zákona č. 56/2012 Z. z. o cestnej doprave, ktoré ukladajú povinnosť uzavrieť zmluvu s druhou zmluvnou stranou, ktorá má o jej uzavretie záujem. Schválený žiadateľ však nebude povinný uzavierať zmluvu o uplatňovaní požiadaviek konečného prijímateľa o pomoc (ďalej len „zmluva o uplatňovaní požiadavky o pomoc“) na vykonávanie včelárskeho opatrenia, v rámci ktorého sa má vykonávať vzdelávacie podopatrenie. Dôvodom tejto výnimky je skutočnosť, že nie je potrebné ani účelné, aby vzdelávacie podopatrenie vykonávalo príliš mnoho konečných prijímateľov schváleného žiadateľa, keďže vzdelávania poskytovaného v rámci týchto včelárskych podopatrení sa v praxi môžu včelári alebo včelárski začiatočníci zúčastňovať aj bez toho, aby toto vzdelávacie podopatrenie sami vykonávali. Vzdelávacie podopatrenie sa totiž vykonáva tak, že konečný prijímateľ schváleného žiadateľa príslušné vzdelávanie zabezpečí pre určitý okruh poslucháčov, na čo zabezpečí príslušnú vzdelávaciu inštitúciu, ktorá bude toto vzdelávanie poskytovať. Samozrejme, výnimky z povinnosti schváleného žiadateľa uzavrieť zmluvu o uplatňovaní požiadavky o pomoc schválenému žiadateľovi nebudú zakazovať jej uzavretie, budú mu však umožňovať zdôvodniť odmietnutie jej uzavretia. Jednou z podstatných podmienok, za splnenia ktorej je schválený žiadateľ podľa navrhovaného nariadenia vlády SR povinný uzavrieť zmluvu o uplatňovaní požiadavky o pomoc, je akceptácia jeho zmluvných podmienok zo strany potenciálneho konečného prijímateľa. Možnosť upraviť si zmluvné podmienky pre uzavieranie zmlúv o uplatňovaní požiadavky o pomoc je pre schváleného žiadateľa obzvlášť dôležitá, aby schválený žiadateľ v danej situácii mohol vyrovnávať postavenie tretích osôb, ktoré síce nie sú jeho spoločníkmi alebo členmi, ale ktorí majú záujem zapojiť sa do vykonávania včelárskeho programu SR vykonávaním včelárskych opatrení, s postavením svojich spoločníkov alebo členov, ktorí tvoria jeho personálny substrát a ktorí sa výkonom svojich práv a povinností spoločníkov alebo členov podieľajú na fungovaní schváleného žiadateľa. Súčasťou týchto zmluvných podmienok môže byť predovšetkým povinnosť potenciálneho konečného prijímateľa zaplatiť cenu za uplatňovanie jeho požiadavky o pomoc, ktorej zaplatením sa budú kompenzovať najmä členské príspevky spoločníkov alebo členov schváleného žiadateľa, ktoré jeho spoločníci alebo členovia platia podľa jeho stanov, štatútu, zriaďovacích listín, zakladateľských listín alebo podľa iného vnútorného predpisu schváleného žiadateľa a ktoré tretie osoby samozrejme povinnosť platiť nemajú. Môže sa jednať aj o iné povinnosti, ktoré sa budú v zmluvných podmienkach schváleného žiadateľa od jeho nespoločníkov alebo nečlenov vyžadovať, a to najmä tie, ktoré sú bežne vyžadované od jeho spoločníkov alebo členov.

Navrhované nariadenie vlády SR ustanovuje len jediný prípad, v ktorom schválený žiadateľ nesmie zabezpečovať uplatňovanie požiadavky o pomoc pre určitého konečného prijímateľa. Jedná sa o prípad, v ktorom by vznikla duplicita, teda konečný prijímateľ, pre ktorého by zabezpečovanie jeho požiadaviek o pomoc zabezpečoval viac ako jeden schválený žiadateľ. Tento zákaz nerozlišuje, či sa jedná o konečného prijímateľa, ktorý je spoločníkom alebo členom schváleného žiadateľa alebo či sa jedná o konečného prijímateľa, s ktorým má schválený žiadateľ uzavretú zmluvu o uplatňovaní požiadavky o pomoc. V nadväznosti na tento zákaz sa ustanovuje, že podiel pomoci určený konečnému prijímateľovi schváleného žiadateľa možno poskytnúť len jednému schválenému žiadateľovi. To znamená, že platobná agentúra podiel pomoci určený určitému konečnému prijímateľovi schváleného žiadateľa poskytne len jednému schválenému žiadateľovi, hoci by sa o jeho poskytnutie uchádzali viacerí. V konaní o poskytnutí pomoci na vykonávanie včelárskych opatrení v príslušnom včelárskom roku by v takom prípade bolo potrebné zisťovať, ku ktorému schválenému žiadateľovi daný konečný prijímateľ v skutočnosti patrí.

Vo vzťahu ku konečným prijímateľom schváleného žiadateľa sa zakotvuje povinnosť schváleného žiadateľa poskytnúť im podiel pomoci, ktorý bol jemu poskytnutý platobnou agentúrou na pokrytie časti deklarovaných nákladov, vynaložených danými konečnými prijímateľmi schváleného žiadateľa, do konca kalendárneho roka, v ktorom bola pomoc na vykonávanie včelárskych opatrení v príslušnom včelárskom roku poskytnutá jemu. Pomoc poskytovaná platobnou agentúrou na vykonávanie včelárskych opatrení v príslušnom včelárskom roku je totiž určená práve konečným prijímateľom schváleného žiadateľa, hoci platobná agentúra ju priamo poskytuje len schváleným žiadateľom.

Navrhované nariadenie vlády SR počíta aj s tým, že každý schválený žiadateľ bude mať určitý vnútorný predpis, ktorým bude mať upravené uplatňovanie požiadaviek svojich spoločníkov alebo členov o pomoc. V tejto súvislosti sa ustanovuje, že takýto predpis by mal upravovať práva spoločníkov alebo členov schváleného žiadateľa všeobecne, nie individuálne, teda že im schválený žiadateľ musí umožniť zabezpečovanie uplatňovania ich požiadaviek o pomoc za všeobecných podmienok, ktoré nesmú byť diskriminačné, teda ktoré nesmú spôsobovať diskrimináciu podľa § 2a ods. 1 až 3 zákona č. 365/2004 Z. z. o rovnakom zaobchádzaní v niektorých oblastiach a o ochrane pred diskrimináciou a o zmene a doplnení niektorých zákonov (antidiskriminačný zákon) v znení zákona č. 85/2008 Z. z.

**K § 5**

Upravujú sa možnosti na poskytnutie technickej pomoci.

**K § 6**

Upravujú sa možnosti na poskytnutie pomoci na boj proti škodcom a chorobám včelstiev, predovšetkým varroáze.

**K § 7**

Ustanovujú sa podmienky poskytnutia pomoci na racionalizáciu sezónneho presunu včelstiev.

**K § 8**

Upravujú sa podmienky na poskytnutie pomoci na podporu laboratórií na analýzu včelárskych produktov s cieľom pomôcť včelárom uvádzať včelárske produkty na trh a zvyšovať ich hodnotu.

**K § 9**

Ustanovujú sa podrobnosti pre poskytnutie pomoci na obnovu stavu včelstiev.

**K § 10**

Upravujú sa podmienky pre poskytnutie pomoci na spoluprácu so špecializovanými inštitúciami na implementáciu aplikovaného výskumu v oblasti včelárstva a včelích produktov.

**K § 11**

Upravujú sa prechodné ustanovenia v súvislosti s nadobudnutím účinnosti navrhovaného nariadenia vlády SR a so zrušením nariadenia vlády SR č. 135/2017 Z. z.

**K § 12**

Zrušujúce ustanovenie.

**K § 13**

Informácia o vykonávaní právne záväzných aktov Európskej únie.

**K § 14**

Navrhuje sa účinnosť nariadenia vlády SR.